
A V I Z

asupra proiectului de  Lege pentru modificarea  Legii nr.460/2003 privind exercitarea profesiunilor de biochimist, biolog şi chimist, înfiinţarea, organizarea şi funcţionarea Ordinului  Biochimiştilor, Biologilor şi Chimiştilor în  sistemul sanitar din România


În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de  Lege pentru modificarea  Legii nr.460/2003 privind exercitarea profesiunilor de biochimist, biolog şi chimist, înfiinţarea, organizarea şi funcţionarea Ordinului  Biochimiştilor, Biologilor şi Chimiştilor în  sistemul sanitar din România, transmis cu adresa   nr. PL-x 91 din  23 aprilie 2012, înregistrat sub nr.31/271 din 24 aprilie 2012. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a adoptat proiectul de lege  în şedinţa din 10 aprilie 2012.

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut  iniţiativa legislativă susmenţionată, în şedinţa din  13 iunie 2012.


Proiectul de lege  are ca obiect  de reglementare modificarea şi completarea Legii nr.460/2003 privind exercitarea  profesiunilor de  biochimist, biolog şi chimist, înfiinţarea, organizarea şi  funcţionarea Ordinului  Biochimiştilor, Biologilor şi Chimiştilor în sistemul sanitar din România propunându-se în principal:


-
condiţionarea accesului la calitatea de membru al Ordinului Biochimiştilor, Biologilor şi Chimiştilor din România (OBBCR) a specialiştilor care şi-au obţinut calificările profesionale intr-un stat membru al Uniunii Europene numai dacă nivelul de pregătire profesională a acestor persoane este in conformitate cu cerinţele prevăzute de Directiva2005/36/CE a Parlamentului European şi a Consiliului Uniunii Europene privind recunoaşterea calificărilor profesionale:



-
scoaterea de sub incidenţa prevederilor Legii nr. 460/2003 a biochimiştilor, biologilor si chimiştilor care nu au atribuţii specifice acestor profesii prevăzute explicit in fişa postului a organizaţiei profesionale la care sunt angajaţi;



-
stabilirea unor interdicţii exprese privind acţiunile ce pot fi realizate de membrii care deţin funcţii in organele de conducere ale acestui ordin;


-
stabilirea unui nou mod de plata si colectare a taxei de înscriere si a cotizaţiei de membru.


Membrii Comisiei au examinat proiectul de lege supus avizării, expunerea de motive, avizul negativ al Consiliului Legislativ nr.1134  din 26 octombrie 2011, Guvernul, prin punctul de  vedere transmis cu adresa nr. 2721 din 28  noiembrie 2011,  nu susţine adoptarea  acestei  iniţiative legislative.

În urma dezbaterilor, cu unanimitate de  voturi, s-a hotărât avizarea   negativă  a proiectului de  lege din următoarele considerente:



- propunerea legislativă nu este în concordanţă cu prevederile Legii nr.200/2004 privind recunoaşterea diplomelor si calificărilor profesionale pentru profesiile reglementate din România şi cu dispoziţiile Ordonanţei de urgentă a Guvernului nr. 49/2009 privind libertatea de stabilire a prestatorilor de servicii şi libertatea de a furniza servicii în România.

- prin excluderea biochimiştilor, biologilor si chimiştilor , care nu au prevăzut explicit in fişa postului atribuţii specifice exercitării profesiei de sub incidenţa Legii nr. 460/2003 , se aduce atingere drepturilor şi obligaţiilor acestora .




- textul propunerii nu îndeplineşte cerinţa prevăzută de art.74 alin.(4) din Constituţia României, republicată, potrivit căreia " Deputaţii, senatorii şi cetăţenii care exercită dreptul la iniţiativă legislativă pot prezenta propuneri legislative numai în forma cerută pentru proiectele de legi".




  - nu sunt respectate normele de tehnică legislativă prevăzute de Legea nr.24/2000 republicată,cu modificările şi completările ulterioare, în sensul că: iniţiativa prezintă doar tezele prin care se preconizează intervenţiile legislative asupra actului normativ de bază, fără a fi redat în întregime textul elementului structural asupra căruia se intervine cu modificări sau completări, în cuprinsul actului normativ sunt incluse texte explicative,care nu ar trebui să facă parte din conţinutul său.


În raport  de obiectul şi conţinutul  reglementării, proiectul de lege face parte din categoria legilor ordinare.

                        VICEPREŞEDINTE,                                 SECRETAR,



     Florin IORDACHE                       Gabriel ANDRONACHE

